Njebjelčicy/Barleben (AK/SN/MiR). W Miłočanskej skale „Při Krabatowym kamjenju“ nastawa tuchwilu zornowcowa twórba z titulom „Njebjeske wrota w Barlebenje“. Čěsko-ameriski wuměłc Robert Alger je nadawk přewzał skulpturu z podpěru towarstwa Kamjenjak zdźěłać. Předwidźana je wona jako dar za saksko-anhaltsku gmejnu Barleben we wokrjesu Börde, z kotrejž wudźeržuje gmejna Njebjelčicy přećelske styki. Gmejna Barleben je Njebjelčanskej pomhała mjez druhim při wobstaranju wohnjowoborneho awta. W skulpturje zjednoći wuměłc znamjeni gmejnow, kołpja za Njebjelčansku a sekeru za Barlebensku komunu nad róžkatymi wrotami. Zajimawe na ideji čěskeho wuměłca je, zo móža zajimcy přez nju kročić. „Ći, kiž sej twórbu wobhladaja, móža hladać přez figuru kołpja a sekery pod mróčelu, kotruž do kamjenja wurězbuju“, powěda Robert Alger, „mam to za dobry motiw za fotografowanje.“ Mróčel změje na jednym boku formu duboweho a na druhim lipoweho łopjena. „Tónle zwisk, mjez narodomaj słowjanskeho a germanskeho pochada je stajnje zaso tema, kotraž mje zaběra“, Robert Alger rozjasnja.
szl_Latn